CELEX: 32022R0545
Language: hr
Date: 2022-01-26 00:00:00
Title: Delegirana uredba Komisije (EU) 2022/545 оd 26. siječnja 2022. o dopuni Uredbe (EU) 2019/2144 Europskog parlamenta i Vijeća utvrđivanjem detaljnih pravila u pogledu posebnih ispitnih postupaka i tehničkih zahtjeva za homologaciju tipa motornih vozila s obzirom na njihove uređaje za snimanje podataka o događaju i za homologaciju tipa tih sustava kao zasebnih tehničkih jedinica te o izmjeni Priloga II. toj uredbi (Tekst značajan za EGP)

6.4.2022   
               
               
                  HR
               
               
                  Službeni list Europske unije
               
               
                  L 107/18
               
            
         DELEGIRANA UREDBA KOMISIJE (EU) 2022/545
         оd 26. siječnja 2022.
         o dopuni Uredbe (EU) 2019/2144 Europskog parlamenta i Vijeća utvrđivanjem detaljnih pravila u pogledu posebnih ispitnih postupaka i tehničkih zahtjeva za homologaciju tipa motornih vozila s obzirom na njihove uređaje za snimanje podataka o događaju i za homologaciju tipa tih sustava kao zasebnih tehničkih jedinica te o izmjeni Priloga II. toj uredbi
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/2144 Europskog parlamenta i Vijeća od 27. studenoga 2019. o zahtjevima za homologaciju tipa za motorna vozila i njihove prikolice te za sustave, sastavne dijelove i zasebne tehničke jedinice namijenjene za takva vozila, u pogledu njihove opće sigurnosti te zaštite osoba u vozilima i nezaštićenih sudionika u cestovnom prometu, o izmjeni Uredbe (EU) 2018/858 Europskog parlamenta i Vijeća i stavljanju izvan snage uredbi (EZ) br. 78/2009, (EZ) br. 79/2009 i (EZ) br. 661/2009 Europskog parlamenta i Vijeća i uredbi Komisije (EZ) br. 631/2009, (EU) br. 406/2010, (EU) br. 672/2010, (EU) br. 1003/2010, (EU) br. 1005/2010, (EU) br. 1008/2010, (EU) br. 1009/2010, (EU) br. 19/2011, (EU) br. 109/2011, (EU) br. 458/2011, (EU) br. 65/2012, (EU) br. 130/2012, (EU) br. 347/2012, (EU) br. 351/2012, (EU) br. 1230/2012 i (EU) 2015/166 (1), a posebno njezin članak 4. stavak 6. i članak 6. stavak 6.,
         budući da:
         
                     (1)
                  
                  
                     U skladu s Uredbom (EU) 2019/2144 utvrđena je opća obveza da motorna vozila moraju biti opremljena određenim naprednim sustavima vozila. U Prilogu II. toj uredbi trebao bi biti popis zahtjeva za homologaciju tipa motornih vozila s obzirom na njihove uređaje za snimanje podataka o događaju i za homologaciju tipa tih sustava kao zasebnih tehničkih jedinica. Potrebno je dopuniti te zahtjeve utvrđivanjem detaljnih usklađenih pravila u pogledu posebnih ispitnih postupaka i tehničkih zahtjeva za takve homologacije.
                  
               
                     (2)
                  
                  
                     Tehnički zahtjevi i ispitni postupci utvrđeni u ovom Pravilniku odnose se na motorna vozila kategorija M1 i N1 u skladu s primjenjivim datumima za odbijanje dodjele EU homologacija koji se odnose na ta motorna vozila utvrđenima u Uredbi (EU) 2019/2144.
                  
               
                     (3)
                  
                  
                     U skladu s člankom 3. točkom 13. Uredbe (EU) 2019/2144. uređaj za snimanje podataka o događaju je sustav čija je isključiva svrha da malo prije, tijekom i neposredno nakon sudara snima i pohranjuje kritične parametre i informacije povezane sa sudarom kako bi se dobili točniji, detaljniji podaci o nesrećama na temelju kojih bi države članice mogle provoditi analizu sigurnosti prometa na cestama i procjenjivati djelotvornost specifičnih mjera.
                  
               
                     (4)
                  
                  
                     Ispitni postupci i detaljni tehnički zahtjevi za homologaciju tipova vozila s obzirom na uređaje za snimanje podataka o događaju moraju biti u skladu s odredbama Pravilnika UN-a br. 160 (2). Taj bi pravilnik UN-a stoga trebalo dodati na popis primjenjivih zahtjeva na koje se upućuje u članku 4. stavku 5. i članku 5. stavku 3. Uredbe (EU) 2019/2144.
                  
               
                     (5)
                  
                  
                     Pravilnik UN-a br. 160 sadržava zahtjeve koji se odnose na podatkovne elemente koje uređaji za snimanje podataka o događaju moraju bilježiti, format tih podataka, zahtjeve za početno prikupljanje podataka, bilježenje podataka i pohranu podataka u vozilu te zahtjeve za radni učinak i sposobnost očuvanja podataka u ispitivanju sudarom.
                  
               
                     (6)
                  
                  
                     Svi tehnički zahtjevi utvrđeni u nizu izmjena 01 Pravilnika UN-a br. 160 (3) primjenjuju se od datuma utvrđenih u Prilogu II. Uredbi (EU) 2019/2144, ne dovodeći u pitanje međunarodne obveze EU-a.
                  
               
                     (7)
                  
                  
                     Kako bi se osiguralo da proizvođači vozila poduzimaju odgovarajuće mjere da podaci uređaja za snimanje podataka o događaju budu zaštićeni od manipuliranja, da budu dostupni kroz standardizirano sučelje i da ih bude moguće anonimizirati, te bi zahtjeve trebalo dopuniti dodatnim zahtjevima koji se odnose na očitavanje, privatnost i sigurnost podataka.
                  
               
                     (8)
                  
                  
                     Kako bi se osiguralo da podaci koje su zabilježili uređaji za snimanje podataka o događaju ostanu anonimni, proizvođači bi trebali imati obvezu da poduzmu odgovarajuće mjere za sprečavanje da se ti podaci prikažu ili očitaju u kombinaciji s bilo kojom informacijom koja se odnosi na neku fizičku osobu.
                  
               
                     (9)
                  
                  
                     Dok se Komisijinim delegiranim aktom ne uvedu standardizirani komunikacijski protokoli za pristupanje podacima o događajima i očitavanje tih podataka, proizvođači vozila trebali bi odgovarajućim dionicima davati informacije o tome kako mogu pristupati, očitavati i tumačiti podatke u uređaju za snimanje podataka o događaju.
                  
               
                     (10)
                  
                  
                     Ispravno radno stanje, ispravna funkcionalnost i cjelovitost softvera uređaja za snimanje podataka o događaju trebali bi se provjeravati periodičnim ispitivanjem tehničke ispravnosti vozila.
                  
               
                     (11)
                  
                  
                     U tablici s popisom zahtjeva u Prilogu II. Uredbi (EU) 2019/2144 nema nikakvih upućivanja na regulatorne akte koji se odnose na uređaje za snimanje podataka o događaju. Stoga je u taj prilog potrebno unijeti upućivanje na ovu Uredbu i na Pravilnik UN-a br. 160.
                  
               
                     (12)
                  
                  
                     Popis pravilnika UN-a iz članka 4. stavka 2. Uredbe (EU) 2019/2144, sadržan u Prilogu I. toj uredbi, trebalo bi izmijeniti uključivanjem upućivanja na niz izmjena 01 Pravilnika UN-a br. 160.
                  
               
                     (13)
                  
                  
                     Uredbu (EU) 2019/2144 trebalo bi stoga na odgovarajući način izmijeniti.
                  
               
                     (14)
                  
                  
                     Odredbe ove Uredbe vrlo su povezane jer te odredbe utvrđuju pravila u pogledu tehničkih zahtjeva za homologaciju tipa motornih vozila s obzirom na njihove uređaje za snimanje podataka o događaju i za homologaciju tipa uređaja za snimanje podataka o događaju kao zasebnih tehničkih jedinica. Zbog propisa utvrđenih ovom Uredbom potrebno je u Prilog II. Uredbi (EU) 2019/2144 dodati upućivanja na ovu Uredbu, na Pravilnik UN-a br. 160 i na niz izmjena 01 Pravilnika UN-a br. 160. Stoga je primjereno te odredbe utvrditi u jednoj delegiranoj uredbi.
                  
               
                     (15)
                  
                  
                     Budući da se zahtjevi iz Uredbe (EU) 2019/2144 s obzirom na uređaja za snimanje podataka o događaju za vozila kategorija M1 i N1 trebaju primjenjivati od 6. srpnja 2022., ova bi se Uredba trebala primjenjivati od istog datuma,
                  
               DONIJELA JE OVU UREDBU:
         
            Članak 1.
            Područje primjene
            Ova se Uredba primjenjuje na vozila kategorija M1 i N1 kako su definirane u članku 4. Uredbe (EU) 2018/858 Europskog parlamenta i Vijeća (4).
         
         
            Članak 2.
            Primjenjivi tehnički zahtjevi
            
               1.   Uređaj za snimanje podataka o događaju koji je sustav vozila mora ispunjavati tehničke zahtjeve utvrđene u:
               
                           (a)
                        
                        
                           Pravilniku UN-a br. 160; i
                        
                     
                           (b)
                        
                        
                           člancima 3., 4. i 5. ove Uredbe.
                        
                     
            
               2.   Da bi se tip uređaja za snimanje podataka o događaju homologirao kao zasebna tehnička jedinica, ta zasebna tehnička jedinica mora ispunjavati zahtjeve utvrđene u stavcima 5.3. (uvod), 5.3.3., 5.3.4., 5.3.5. i 5.5. Pravilnika UN-a br. 160.
            
            
               3.   Ako je u motorno vozilo ugrađen uređaj za snimanje podataka o događaju homologiran kao zasebna tehnička jedinica, vozilo i njegov uređaj za snimanje podataka o događaju moraju ispunjavati tehničke zahtjeve iz stavka 1. ovog članka. Međutim, kad je riječ o stavku 5. Pravilnika UN-a br. 160, moraju ispunjavati zahtjeve iz stavaka 5.1., 5.2., 5.3.1., 5.3.2. i 5.4. tog pravilnika.
            
         
         
            Članak 3.
            Sigurnost podataka
            
               1.   Podaci povezani sa sudarom koje uređaj za snimanje podataka o događaju bilježi i pohranjuje moraju biti zaštićeni od manipulacija što se postiže ispunjavanjem odgovarajućih tehničkih i prijelaznih zahtjeva izvorne verzije ili bilo kojeg niza izmjena Pravilnika UN-a br. 155 (5).
            
            
               2.   Ažuriranje softvera uređaja za snimanje podataka o događaju mora u razumnoj mjeri biti zaštićeno od ugrožavanja softvera i od primjene nevaljanih ažuriranja.
            
         
         
            Članak 4.
            Očitavanje podataka
            
               1.   Podaci povezani sa sudarom koje uređaj za snimanje podataka o događaju zabilježi moraju se moći očitati kroz serijsko podatkovno sučelje na standardiziranom podatkovnom priključku iz točke 2.9. Priloga X. Uredbi (EU) 2018/858. Ako serijsko podatkovno sučelje ne radi nakon sudara, podaci se moraju moći očitati izravnim povezivanjem s uređajem za snimanje podataka o događaju.
            
            
               2.   Proizvođač vozila dužan je homologacijskom tijelu, i na zahtjev homologacijskog tijela svakom zainteresiranom proizvođaču ili serviseru sastavnih dijelova, dijagnostičkih alata ili ispitne opreme, dati informacije kako se podacima o događajima može pristupiti, kako ih se očitava i kako ih se tumači.
            
            
               3.   Vozila i njihovi uređaji za snimanje podataka o događaju moraju biti konstruirani tako da alat za očitavanje podataka može sastavljati izvješća o događajima koja sadržavaju sljedeće podatkovne elemente:
               
                           (a)
                        
                        
                           svaki obvezni podatkovni element u skladu s Pravilnikom UN-a br. 160;
                        
                     
                           (b)
                        
                        
                           točan tip, varijantu i izvedbu vozila u koje je ugrađen sustav za snimanje podataka o događaju (uključujući ugrađene sustave za aktivnu sigurnost i izbjegavanje nesreća).
                        
                     Podaci iz točke (b) moraju biti dostupni nakon ispitivanja sudarom iz stavka 5.4.3. Pravilnika UN-a br. 160.
            
            
               4.   Podaci koje je uređaj za snimanje podataka o događaju zabilježio ne smiju se moći očitati kroz sučelja kojima se može pristupiti bez otključavanja vozila ili alata ni kroz bežična sučelja vozila.
            
            
               5.   Podaci uređaja za snimanje podataka o događaju koji su dostupni u skladu sa stavkom 1.:
               
                           (a)
                        
                        
                           moraju biti dostupni u strojno čitljivom obliku;
                        
                     
                           (b)
                        
                        
                           ne smiju sadržavati informacije koje se odnose na neku fizičku osobu niti biti dostupni u kombinaciji s takvim informacijama.
                        
                     
         
         
            Članak 5.
            Odredbe o tehničkim pregledima
            Za potrebe periodičnih tehničkih pregleda mora biti moguće provjeriti sljedeće elemente sustava uređaja za snimanje podataka o događaju:
            
                        (1)
                     
                     
                        ispravno radno stanje sustava, što se radi vizualnom provjerom statusa signala upozorenja na kvar nakon što se aktivira glavni kontrolni prekidač vozila i nakon svake provjere žarulja. Ako se signal upozorenja na kvar prikazuje u zajedničkom prostoru (područje na kojem se mogu prikazati najmanje dvije informacijske funkcije / dva simbola, ali ne istodobno), prije provjere statusa signala upozorenja na kvar prvo se mora provjeriti da je zajednički prostor funkcionalan;
                     
                  
                        (2)
                     
                     
                        ispravan rad sustava i cjelovitost softvera, što se provjerava kroz elektroničko sučelje vozila, npr. sučelje utvrđeno u odjeljku I. točki 14. Priloga III. Direktivi 2014/45/EU Europskog parlamenta i Vijeća (6), ako je to moguće zbog tehničkih karakteristika vozila i ako su potrebni podaci raspoloživi. Proizvođači su se dužni pobrinuti za raspoloživost tehničkih informacija za upotrebu elektroničkog sučelja vozila u skladu s člankom 6. Provedbene uredbe Komisije (EU) 2019/621 (7).
                     
                  
         
            Članak 6.
            Privremene odredbe o homologacijama na temelju Pravilnika UN-a br. 160
            
               1.   S učinkom od 6. srpnja 2022. nacionalna tijela odbijaju na temelju razloga povezanih s uređajima za snimanje podataka o događaju dodijeliti EU ili nacionalne homologacije tipa novim tipovima vozila koji nisu u skladu s ovom Uredbom i tehničkim zahtjevima niza izmjena 01 Pravilnika UN-a br. 160. Do 1. srpnja 2024. nacionalna tijela prihvaćaju homologacije na temelju Pravilnika UN-a br. 160 dodijeljene izvan EU-a kao alternativu homologaciji na temelju niza izmjena 01 Pravilnika UN-a br. 160 za potrebe dodjeljivanja EU homologacije na temelju ove Uredbe.
            
            
               2.   S učinkom od 6. srpnja 2024. nacionalna tijela zabranjuju na temelju razloga povezanih s uređajima za snimanje podataka o događaju registraciju, prodaju i stavljanje u uporabu novih vozila koja nisu u skladu s ovom Uredbom i tehničkim zahtjevima niza izmjena 01 Pravilnika UN-a br. 160 jer certifikati o sukladnosti takvih vozila više neće važiti. Do 1. srpnja 2026. nacionalna tijela prihvaćaju homologacije na temelju Pravilnika UN-a br. 160 dodijeljene izvan EU-a kao alternativu homologaciji na temelju niza izmjena 01 Pravilnika UN-a br. 160 za potrebe registracije, prodaje i stavljanja u uporabu takvih vozila u skladu s člancima 48., 49. i 50. Uredbe (EU) 2018/858.
            
         
         
            Članak 7.
            Izmjena Uredbe (EU) 2019/2144
            Prilozi I. i II. Uredbi (EU) 2019/2144 mijenjaju se u skladu s Prilogom ovoj Uredbi.
         
         
            Članak 8.
            Stupanje na snagu i datum primjene
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 6. srpnja 2022.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 26. siječnja 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 325, 16.12.2019., str. 1.
         
         
            (2)  Pravilnik UN-a br. 160 – Jedinstvene odredbe o homologaciji vozila s obzirom na uređaj za snimanje podataka o događaju (SL L 221, 21.6.2021., str. 15.); Pravilnik UN-a br. 160 – Jedinstvene odredbe o homologaciji vozila s obzirom na uređaj za snimanje podataka o događaju [2021/1215], niz izmjena 01 (SL L 265, 26.7.2021., str. 3.).
         
            (3)  Pravilnik UN-a br. 160 – Jedinstvene odredbe o homologaciji vozila s obzirom na uređaj za snimanje podataka o događaju [2021/1215], niz izmjena 01 (SL L 265, 26.7.2021., str. 3.).
         
            (4)  Uredba (EU) 2018/858 Europskog parlamenta i Vijeća od 30. svibnja 2018. o homologaciji i nadzoru tržišta motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila, o izmjeni uredaba (EZ) br. 715/2007 i (EZ) br. 595/2009 te stavljanju izvan snage Direktive 2007/46/EZ (SL L 151, 14.6.2018., str. 1.).
         
            (5)  Pravilnik UN-a br. 155 – Jedinstvene odredbe o homologaciji vozila s obzirom na kibersigurnost i sustav za upravljanje kibersigurnošću [2021/387] (SL L 82, 9.3.2021., str. 30.).
         
            (6)  Direktiva 2014/45/EU Europskog parlamenta i Vijeća od 3. travnja 2014. o periodičnim tehničkim pregledima motornih vozila i njihovih priključnih vozila te stavljanju izvan snage Direktive 2009/40/EZ (SL L 127, 29.4.2014., str. 51.).
         
            (7)  Provedbena uredba Komisije (EU) 2019/621 od 17. travnja 2019. o tehničkim informacijama potrebnima za tehnički pregled stavki koje se trebaju pregledati, o primjeni preporučenih metoda ispitivanja i o utvrđivanju detaljnih pravila o formatu podataka i postupcima za pristup relevantnim tehničkim informacijama (SL L 108, 23.4.2019., str. 5.).
      
      
         
            PRILOG
            Izmjena Uredbe (EU) 2019/2144
            Prilog I. Uredbi (EU) 2019/2144 mijenja se kako slijedi:
            
               
                           „160
                           
                        
                        
                           Uređaj za snimanje podataka o događaju (EDR)
                        
                        
                           niz izmena 01
                        
                        
                           
                              SL L 265, 26.7.2021., str. 3.
                           
                        
                        
                           M1, N1”.
                        
                     
            U dijelu E Priloga II. redak zahtjeva E5 zamjenjuje se sljedećim:
            
               
                           Predmet
                        
                        
                           Regulatorni akti
                        
                        
                           Dodatne posebne tehničke odredbe
                        
                        
                           M1
                           
                        
                        
                           M2
                           
                        
                        
                           M3
                           
                        
                        
                           N1
                           
                        
                        
                           N2
                           
                        
                        
                           N3
                           
                        
                        
                           O1
                           
                        
                        
                           O2
                           
                        
                        
                           O3
                           
                        
                        
                           O4
                           
                        
                        
                           Zasebna tehnička jedinica
                        
                        
                           Sastavni dio
                        
                     
                           „E5 Uređaj za snimanje podataka o događaju
                        
                        
                           Delegirana uredba Komisije (EU) 2022/545 (*1)
                           
                           Pravilnik UN-a br. 160
                        
                        
                            
                        
                        
                           B
                        
                        
                           D
                        
                        
                           D
                        
                        
                           B
                        
                        
                           D
                        
                        
                           D
                        
                        
                            
                        
                        
                            
                        
                        
                            
                        
                        
                            
                        
                        
                           B
                        
                        
                            
                        
                     
            
               (*1)  Delegirana uredba Komisije (EU) 2022/545 оd 26. siječnja 2022. o dopuni Uredbe (EU) 2019/2144 Europskog parlamenta i Vijeća utvrđivanjem detaljnih pravila u pogledu posebnih ispitnih postupaka i tehničkih zahtjeva za homologaciju tipa motornih vozila s obzirom na njihove uređaje za snimanje podataka o događaju i za homologaciju tipa tih sustava kao zasebnih tehničkih jedinica te o izmjeni Priloga II. toj uredbi (SL L 107, 5.4.2022., str. 18.).”